Document ID: /roh_data/filtered/fineweb-2-filterrobots_roh.jsonl.gz/27118

Praticum
Il praticum tecnic sa drizza ad absolventas ed absolvents d’in emprendissadi d’informatica, electronica da multimedia u d’ina scolaziun equivalenta che prendan en mira la pussaivladad da sa scolar enavant en direcziun audio/video. La finamira è d’emprender a conuscher la chasa da medias RTR e las differentas lavurs en la partiziun tecnica.
In praticum dura per regla 1-3 mais e cumpiglia ina part da la scolaziun da basa interna. El vegn organisà dal post da scolaziun e furmaziun ensemen cun il responsabel dal sectur pertutgà e vegn coordinà da la dispo tecnica. Quai garantescha in accumpagnament professiunal durant tut il temp dal praticum.
Candidatas e candidats cun la finamira da far in stage sco tecnicistA dal tun u da video vegnan era sustegnids en la preparaziun per l’examen d’admissiun per las scolas TTS/Tontechnikerschule, Schönenwerd, ffton/Freie Fachschule für Tontechnik, Zürich u SAE/Institut SAE, Turitg.
Cundiziuns per in praticum
- vegliadetgna min. 19 onns
- emprendissadi tecnic sche pussaivel cun matura professiunala u scolaziun ni savida equivalenta e d’avantatg cun experientscha da lavur
- bunas enconuschientschas d’in idiom rumantsch
- lavurar a temp cumplain
- flexibilitad areguard il temp da lavur (fins d’emna, firads)
RTR porscha plazzas da praticum tenor basegns e cunvegna individuala.
Stage
Il stage tecnic video/audio tar RTR s’adressescha a praticantas e praticants che han fatg in praticum, che adempleschan las cundiziuns d’admissiun da las scolas (TTS, ffton, SAE) e che retschaivan in contract da stage tar RTR. Il stage cumpiglia la scolaziun da basa interna, la lavur pratica audio/video e tecnica da medias ed in accumpagnament professiunal.
Il stage tecnic dura per regla 2 onns. Cumprais è la lavur pratica en la partiziun producziun radio/tv e ca. 90 dis scola. La finamira è da cuntanscher il diplom federal sco tecnicist dal tun u il diplom sco tecnicist da video (Digital Film and Animation/FAD).
RTR surprenda ina part dals custs per la scola e metta a disposiziuns dis da lavur per la scolaziun. En pli vegnan Ils stagiaires sustegnids en la preparaziun per l’examen da diplom.
Cundiziuns per in stage
- avair fatg in praticum tecnic en chasa RTR
- contract da stage tar RTR
- disposiziun d'admissiun d’ina scola (TTS, ffton, SAE)
- lavurar a temp cumplain e flexibilitad areguard il temp da lavur (fins d’emna, firads)